BG Официален вестник на Европейския съюз C 425/11

Окончателен доклад на служителя по изслушването (1)

Дело AT.38238 — Суров тютюн — Испания — Решение за изменение на глоби

(2017/C 425/08)

В Решение C(2004) 4030 final от 20 октомври 2004 г. по дело AT.38238 — Суров тютюн — Испания (по-нататък „Решението от 2004 г.“) наред с другото Комисията заключи, че в периода 1996—2001 г. предприятие World Wide Tobacco España, SA („WWTE“) е нарушило член 81, параграф 1 от Договора за ЕО. В Решението от 2004 г. дружествата майки на WWTE — Standard Commercial Corporation („SCC“), Standard Commercial Tobacco Co. Inc. („SCTC“) и Trans-Continental Leaf Tobacco Corporation Ltd („TCLT“) се определят като солидарно отговорни с WWTE по отношение на наложената глоба във връзка с неправомерното му поведение. След като WWTE вече заплати глобата от свое име и от името на своите дружества майки, Общият съд намали задължението му с 243 000 EUR (2). В рамките на отделна жалба, внесена от предприятие Alliance One International Inc. („AOI“) (3), заедно с SCTC (4) и TCLT, Общият съд отмени Решението от 2004 г., доколкото то се отнася до TCLT, но не и по отношение на AOI и SCTC (5).

Предвид на намаляването на глобата на WWTE, с проекторешението се цели да бъде изменено Решението от 2004 г., като размерът на глобата, за която SCC и SCTC се считат за солидарно отговорни, се намали в съответствие с намалението, получено от WWTE. Тъй като SCC и SCTC са били солидарно отговорни за една и съща сума, службите на Комисията смятат за достатъчно да наложат единична намалена глоба на AOI, което в ролята му на правоприемник на SCC и SCTC, е поело задължението, наложено на тези два субекта с Решението от 2004 г. Когато през декември 2015 г. на AOI беше предоставена възможност да представи становището си, то потвърди, че такова решение действително може да бъде адресирано до него вместо до SCC и SCTC.

Проекторешението не променя възраженията, които са в основата на Решението от 2004 г. То се занимава само с въпросите относно глобите, свързани с отговорността на дружествата майки SCC и SCTC за поведението на WWTE. Проекторешението не засяга размера на глобата, по отношение на който WWTE се смята за категорично отговорно. Следователно, въпреки че — както може да се види от съображение 9 от проекторешението — Комисията въпреки многократните си усилия не е успяла да получи становището на WWTE, тя е изпълнила в пълна степен задълженията си спрямо WWTE по отношение на правото му да бъде изслушано. AOI се е възползвало от предоставената му възможност да представи своето становище. Като цяло считам, че ефективното упражняване на процесуалните права е било спазено в процедурата, свързана с проекторешението.

Брюксел, 31 май 2017 г. Joos STRAGIER

(1) В съответствие с член 16 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (ОВ L 275, 20.10.2011 г., стр. 29).

(2) Решение по дело World Wide Tobacco España срещу Европейска комисия (T-37/05, EU:T:2011:76), потвърдено при обжалването с Решение по дело World Wide Tobacco España срещу Европейска комисия (C-240/11 P, EU:C:2012:269).

(3) AOI беше създадено при сливането на SCC и Dimon Inc. през май 2005 г.

(4) Което се сля с AOI през юни 2005 г.

(5) Решение по дело Alliance One и други срещу Европейска комисия (T-24/05, EU:T:2010:453), потвърдено при обжалването с Решение по дело Alliance One и други срещу Европейска комисия (C-628/10 P и C-14/11 P, EU:C:2012:479).